ໃນວັນທີ 5-7 ທັນວາ 2017, ທ່ານ ສະເຫຼີມໄຊ ກົມມະສິດ, ລັດຖະມົນຕີກະຊວງການຕ່າງປະເທດລາວ ໄດ້ນຳພາຄະນະຜູ້ແທນກະຊວງການຕ່າງປະເທດລາວ ເດີນທາງໄປຮ່ວມກອງປະຊຸມປຶກສາຫາລືດ້ານການເມືອງ ລະດັບລັດຖະມົນຕີ ຄັ້ງທີ 4 ລະຫວ່າງ ກະຊວງການຕ່າງປະເທດ ລາວ-ຫວຽດນາມ, ທີ່ ນະຄອນຫຼວງຮ່າໂນ້ຍ, ສສ ຫວຽດນາມ, ເຊິ່ງເປັນໜຶ່ງໃນກິດຈະກໍາສະເຫຼີມສະຫຼອງ 2 ວັນປະຫວັດສາດ ໃນປີສາມັກຄີມິດຕະພາບ ລາວ-ຫວຽດນາມ 2017.
ກອງປະຊຸມໄດ້ຈັດຂຶ້ນໃນວັນທີ 6 ທັນວາ 2017, ໂດຍການເປັນປະທານຮ່ວມຂອງ ທ່ານ ສະເຫຼີມໄຊ ກົມມະສິດ, ລັດຖະມົນຕີກະຊວງການຕ່າງປະເທດລາວ ແລະ ທ່ານ ຟ້າມ ບິ່ງ ມິງ, ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ຫວຽດນາມ, ໂດຍ ມີຄະນະຜູ້ແທນ ຈາກບັນດາກົມກ່ຽວຂ້ອງຂອງສອງກະຊວງການຕ່າງປະເທດເຂົ້າຮ່ວມ.
ໃນກອງປະຊຸມ, ສອງລັດຖະມົນຕີ ໄດ້ແລກປ່ຽນທົບທວນຄືນການຮ່ວມມືສອງຝ່າຍ ລະຫວ່າງ ສອງປະເທດ, ໂດຍສະເພາະ ລະຫວ່າງ ສອງກະຊວງການຕ່າງປະເທດ ໃນໄລຍະ 1 ປີ ຜ່ານມາ, ແລະ ໃນນາມເປັນກອງເລຂາຄະນະຊີ້ນຳລະດັບຊາດ ໃນການສະເຫຼີມສະຫຼອງປີສາມັກຄີມິດຕະພາບ ລາວ-ຫວຽດນາມ 2017, ກໍ່ໄດ້ແລກປ່ຽນການສະຫຼຸບຄືນ ບັນດາກິດຈະກຳສະເຫຼີມສະຫຼອງທີ່ສອງຝ່າຍໄດ້ຈັດຮ່ວມກັນຕະຫຼອດປີ 2017, ໂດຍເຫັນວ່າ ໄດ້ມີການແລກປ່ຽນການຢ້ຽມຢາມໃນຫຼາຍລະດັບ ແຕ່ສູນກາງຮອດທ້ອງຖິ່ນ, ແລະ ໄດ້ຈັດຫຼາຍກິດຈະກຳທີ່ເປັນລັກສະນະມູນເຊື້ອ ເພື່ອຮັດແໜ້ນຄວາມສາມັກຄີພິເສດຂອງສອງຊາດ ລາວ-ຫວຽດນາມ. ທັງສອງຝ່າຍ ໄດ້ຕີລາຄາສູງຕໍ່ການຂະຫຍາຍຕົວຢ່າງບໍ່ຢຸດຢັ້ງຂອງການພົວພັນ ແລະ ການຮ່ວມມືຮອບດ້ານ ລາວ-ຫວຽດນາມ ໃນທຸກໆຂົງເຂດ, ທັງທາງດ້ານການເມືອງ, ປ້ອງກັນຊາດ, ປ້ອງກັນຄວາມສະຫງົບ, ເສດຖະກິດ, ວັດທະນະທຳສັງຄົມ. ນອກນັ້ນ, ຍັງໄດ້ປຶກສາຫາລືກັນ ເພື່ອສົ່ງເສີມການຮ່ວມມືດ້ານການລົງທຶນ ແລະ ການຄ້າ ແລະ ການສຶກສາໃຫ້ນັບມື້ນັບມີປະສິດທິຜົນດີຂຶ້ນກວ່າເກົ່າ.
ທັງສອງຝ່າຍ ຍັງຢືນຢັນຈະສືບຕໍ່ຮ່ວມກັນຢ່າງໃກ້ຊິດ ເພື່ອເຮັດໜ້າທີ່ເປັນເສນາທິການໃຫ້ແກ່ການນຳຂັ້ນສູງສອງຝ່າຍ ເພື່ອເສີມຂະຫຍາຍສາຍພົວພັນຮ່ວມມື ລະຫວ່າງ ສອງປະເທດ ລວມທັງຊຸກຍູ້ບັນດາຂະແໜງການຕ່າງໆ ຈັດຕັ້ງປະຕິບັດບັນດາເອກະສານຮ່ວມມືທີ່ສອງຝ່າຍໄດ້ລົງນາມຮ່ວມກັນແລ້ວ ໃຫ້ໄດ້ຮັບການຈັດຕັ້ງປະຕິບັດຢ່າງມີປະສິດທິຜົນ, ສືບຕໍ່ປະສານສົມທົບກັບທຸກໆຂະແໜງການຂອງທັງສອງປະເທດ ເພື່ອກະກຽມໃຫ້ແກ່ການຢ້ຽມຢາມຂອງການນຳຂັ້ນສູງລະຫວ່າງສອງປະເທດ, ຊຶ່ງໃນເດືອນ ທັນວານີ້ ຈະມີການຢ້ຽມຢາມ ແລະ ເຂົ້າຮ່ວມພິທີປິດປີສາມັກຄີມິດຕະພາບ 2017 ຂອງ ສະຫາຍ ເລຂາທິການໃຫຍ່ ປະທານປະເທດ ບຸນຍັງ ວໍລະຈິດ, ລວມເຖິງ ກອງປະຊຸມສອງກົມການເມືອງ ແລະ ກອງປະຊຸມ ຄັ້ງທີ 40 ຂອງຄະນະກຳມະການຮ່ວມມື ລາວ-ຫວຽດນາມ ທີ່ຈະມີຂຶ້ນໃນຕົ້ນປີ 2018.
ໃນການຢ້ຽມຢາມຄັ້ງນີ້, ທ່ານ ສະເຫຼີມໄຊ ກົມມະສິດ ພ້ອມດ້ວຍຄະນະ ໄດ້ເຂົ້າຢ້ຽມຂໍ່ານັບ ທ່ານ ຫງວຽນ ຊວນ ຟຸກ, ນາຍົກລັດຖະມົນຕີ ແຫ່ງ ສສ ຫວຽດນາມ, ເຊິ່ງໄດ້ຕີລາຄາສູງ ແລະ ຍ້ອງຍໍຊົມເຊີຍສອງກະຊວງການຕ່າງປະເທດ ທີ່ໄດ້ເອົາໃຈໃສ່ ແລະ ຮ່ວມກັນຢ່າງໃກ້ຊິດ ເພື່ອຊຸກຍູ້ການຈັດຕັ້ງປະຕິບັດ ບັນດາຂໍ້ຕົກລົງຮ່ວມມືກັນຂອງສອງຝ່າຍ ໃຫ້ປະກົດຜົນເປັນຈິງ ແລະນຳເອົາຜົນປະໂຫຍດອັນໃຫຍ່ຫຼວງມາສູ່ປະຊາຊົນສອງຊາດຢ່າງແທ້ຈິງ.
ໃນວັນສຸດທ້າຍຂອງການຢ້ຽມຢາມ, ທ່ານສະເຫຼີມໄຊ ກົມມະສິດ ໄດ້ປາຖະກະຖາ ໃນຫົວຂໍ້ “ 70 ການທູດລາວ ແລະ 55 ປີ ວັນສ້າງຕັ້ງການທູດ ລາວ-ຫວຽດນາມ ” ໂດຍມີ ນັກການທູດ, ນັກສຶກສາລາວ ແລະ ຫວຽດນາມ ທີ່ສົນໃຈເຂົ້າຮ່ວມຫຼາຍກວ່າ 200 ຄົນ.
ພ້ອມດຽວກັນນີ້, ກະຊວງການຕ່າງປະເທດລາວ ຍັງໄດ້ຈັດພິທີປະດັບຫຼຽນໄຊແຮງງານຊັ້ນ 1 ໃຫ້ແກ່ ທ່ານ ຫງວຽນແໝ້ງຮຸ່ງ, ອະດີດເອກອັກຄະລັດຖະທູດ ແຫ່ງ ສສ. ຫວຽດນາມ ປະຈຳ ສປປ ລາວ ໄລຍະ 2012-2016 ທີ່ມີຜົນງານດີເດັ່ນໃນການປະກອບສ່ວນເຂົ້າໃນການພັດທະນາເສດຖະກິດລາວ ແລະ ການສົ່ງເສີມສາຍພົວພັນມິດຕະພັນອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານລາວ-ຫວຽດນາມ.